Με άυλο τρόπο, δηλαδή δίχως χαρτί αλλά μόνο με SMS και email, θα γίνεται η συνταγογράφηση φαρμάκων από τη Δευτέρα. Οι επισκέψεις στον γιατρό για έκδοση παραπεμπτικών και συνταγών καταργείται και εγκαινιάζεται η νέα διαδικασία, η οποία προβλέπεται να διαρκέσει δύο μήνες.

Σύμφωνα με το άρθρο 36 της νέας Πράξη Νομοθετικού Περιεχομένου (ΠΝΠ), «τίθεται σε εφαρμογή η άυλη λειτουργία του συστήματος ηλεκτρονικής συνταγογράφησης φαρμάκων, προκειμένου να περιοριστεί η φυσική επαφή ασθενών και ιατρών λόγω κορονοϊού».

Η άυλη συνταγή και το άυλο παραπεμπτικό θα διακινούνται και εκτελούνται αποκλειστικά ηλεκτρονικά στο Σύστημα Πρωτοβάθμιας Φροντίδας Υγείας της ΗΔΙΚΑ.

Βήμα βήμα η διαδικασία

Ο ασθενής που χρειάζεται συνταγή ή παραπεμπτικό, μπορεί να συνδεθεί στο Σύστημα Πρωτοβάθμιας Φροντίδας Υγείας είτε με τους κωδικούς πρόσβασης που έχει για το Σύστημα Πρωτοβάθμιας Φροντίδας Υγείας, εφόσον διαθέτει («Είσοδος με ΠΦΥ»), είτε με τη χρήση των κωδικών-διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης, δηλαδή τους κωδικούς του taxisnet.

Εκεί, δηλώνει ότι επιθυμεί να λαμβάνει ηλεκτρονικά τις συνταγές φαρμάκων που του συνταγογραφούνται. Στην περίπτωση αυτή, δηλώνει επίσης υποχρεωτικά τον τρόπο με τον οποίο επιθυμεί να παραλάβει τη συνταγή του.

Ο πρώτος είναι μέσω μηνύματος (sms) στο κινητό του τηλέφωνο, καταχωρώντας τον αριθμό του κινητού τηλεφώνου στο σύστημα.

Και ο δεύτερος μέσω ηλεκτρονικού μηνύματος (email) στη διεύθυνση ηλεκτρονικού ταχυδρομείου, καταχωρώντας στο σύστημα τη διεύθυνση του ηλεκτρονικού του ταχυδρομείου.

Στην περίπτωση που ο ασθενής έχει δηλώσει ότι επιθυμεί να λαμβάνει ηλεκτρονικά τις συνταγές φαρμάκων του, μόλις ο γιατρός καταχωρίσει τη συνταγή φαρμάκων του, ο ασθενής ενημερώνεται για την έκδοση της συνταγής με λήψη μηνύματος στο κινητό ή στο email.

Το μήνυμα στο κινητό θα περιλαμβάνει τον αριθμό της συνταγής που του συνταγογραφήθηκε (barcode συνταγής) και το χρονικό διάστημα ισχύος της.

Στο μήνυμα στη διεύθυνση ηλεκτρονικού ταχυδρομείου του (email) θα περιλαμβάνει όλα τα στοιχεία που περιλαμβάνονται στη συνταγή, ήτοι ενδεικτικά, αριθμό συνταγής, φάρμακο, διάγνωση και χρονικό διάστημα ισχύος.

«Η ανωτέρω διαδικασία διενεργείται στο Σύστημα Ηλεκτρονικής Συνταγογράφησης, στο οποίο συνδέονται οι ιατροί με τους μοναδικούς κωδικούς πιστοποίησής τους. Για κάθε ηλεκτρονική συνταγή καταγράφονται τα στοιχεία του ιατρού που την καταχώρισε, καθώς και η ημερομηνία αυτής», αναφέρει η ΠΝΠ.

Στο φαρμακείο

Ο φαρμακοποιός βρίσκει την άυλη συνταγή μέσω του συστήματος eprescription, είτε με το barcode της συνταγής, είτε απλώς με τον ΑΜΚΑ του ενδιαφερόμενου.

Στην περίπτωση εκτέλεσης της άυλης συνταγής φαρμάκων με βάση τον αριθμό συνταγής (barcode συνταγής), ο φαρμακοποιός αναζητεί και εκτελεί την άυλη ηλεκτρονική συνταγή φαρμάκων, με βάση τον αριθμό της (barcode συνταγής).

Μόλις ο φαρμακοποιός εκτελέσει τη συνταγή, ο πολίτης λαμβάνει ενημερωτικό μήνυμα στο κινητό του τηλέφωνο ή και στη διεύθυνση ηλεκτρονικού ταχυδρομείου που έχει δηλώσει, με τα στοιχεία εκτέλεσης της συνταγής του.

Στην περίπτωση εκτέλεσης της άυλης συνταγής με βάση τον ΑΜΚΑ, ο φαρμακοποιός εισάγει στο Σύστημα της Ηλεκτρονικής Συνταγογράφησης τον ΑΜΚΑ του πολίτη που έχει δηλώσει ότι επιθυμεί άυλη συνταγογράφηση, προκειμένου να αναζητήσει τις ηλεκτρονικές συνταγές του, οι οποίες εκκρεμούν προς εκτέλεση.

Το σύστημα αποστέλλει στον πολίτη μοναδικό κωδικό (one-time-password) με μήνυμα στο κινητό τηλέφωνο ή και στο email για επιβεβαίωση.

Ο πολίτης γνωστοποιεί τον κωδικό στον φαρμακοποιό, ο οποίος τον εισάγει στο Σύστημα και αποκτά πρόσβαση στις προς εκτέλεση συνταγές φαρμάκων του συγκεκριμένου ασθενή. Μόλις ο φαρμακοποιός εκτελέσει τη συνταγή, ο πολίτης λαμβάνει το ενημερωτικό μήνυμα.

Διευκρινίζεται ότι εάν χρειαστεί παράταση του μέτρου θα υπάρξει ΚΥΑ των Υπουργών Υγείας και Ψηφιακής Διακυβέρνησης.